Man, swanger vrou en kinders sterf gru-dood‘n Foto van die toneel op die N4 (Foto: ER24) ŉ Man, vrou en drie kinders, vermoedelik ŉ egpaar en hul kinders, is Sondag dood nadat hulle in ŉ gru-botsing op die N4 in Buffelspoort betrokke was. Annine Siddall, ER24-woordvoerder, sê daar word in dié stadium vermoed dat die bestuurder van die motor beheer oor die voertuig verloor het en teen ŉ betonstruktuur gebots het. Die voertuig het daarna aan die brand geslaan. Siddall sê nooddienste het Sondag net voor 11:00 by die toneel aangekom. Volgens haar was daar niks wat nooddienste vir die insittendes kon doen nie. “Die vrou wat in die botsing oorlede is, was swanger. Die kinders, tussen ses en nege jaar oud, en die man, wie se ouderdom nie bekend is nie, is almal op die toneel dood verklaar,” sê sy. Siddall sê meer inligting oor die botsing was nie onmiddellik bekend nie. Nooddienste wil nie in dié stadium bespiegel oor die slagoffers se oorsaak van dood nie. ŉ Polisieondersoek is van stapel gestuur.